b'\n_START_ARTICLE_\n\xc5\xbdelodec\n_START_PARAGRAPH_\n\xc5\xbdelodec (gr\xc5\xa1ko gaster, latinsko ventriculus) je votli mi\xc5\xa1i\xc4\x8dni organ, del prebavnega trakta, ki deluje kot vitalni prebavni organ. Prisoten je pri ljudeh in \xc5\xa1tevilnih drugih \xc5\xbeivalih, vklju\xc4\x8dno z ve\xc4\x8d nevreten\xc4\x8darji. V prebavnem sistemu ima \xc5\xbeelodec glavno vlogo v drugi fazi prebave, in sicer po \xc5\xbeve\xc4\x8denju. Njegova prvotna funkcija ni absorpcija hranil, saj to vlogo prevzema zlasti \xc4\x8drevesje. Pri ve\xc4\x8dini \xc5\xbeivali in pri \xc4\x8dloveku je odgovoren za razgradnjo velikih molekul na manj\xc5\xa1e, ki se nato v \xc4\x8drevesju la\xc5\xbeje absorbirajo._NEWLINE_Pri ljudeh in \xc5\xa1tevilnih drugih \xc5\xbeivalih se \xc5\xbeelodec nahaja med po\xc5\xbeiralnikom in tankim \xc4\x8drevesjem. Izlo\xc4\x8da prebavne encime in \xc5\xbeelod\xc4\x8dno kislino, s \xc4\x8dimer pomaga pri prebavi hrane. Prehod delno prebavljene hrane iz \xc5\xbeelodca v dvanajstnik nadzoruje pilori\xc4\x8dni sfinker. Od tam naprej za premik hrane po preostanku prebavne poti skrbi peristaltika._NEWLINE_Pri \xc4\x8dloveku je v \xc5\xbeelodcu okolje zelo kislo \xe2\x80\x93 pH je okoli 1,5\xe2\x80\x932 in ga vzdr\xc5\xbeuje klorovodikova kislina, ki se v \xc5\xbeelodcu izlo\xc4\x8da.\n_START_SECTION_\nStruktura\n_START_PARAGRAPH_\nPri ljudeh se \xc5\xbeelodec nahaja v levem zgornjem delu trebu\xc5\xa1ne votline med po\xc5\xbeiralnikom in dvanajstnikom. Za njim le\xc5\xbei trebu\xc5\xa1na slinavka. Ve\xc4\x8dino \xc5\xbeelodca le\xc5\xbei za levi rebrnim lokom. Projekcija tega dela \xc5\xbeelodca na povr\xc5\xa1ino se imenuje Traubeov polmese\xc4\x8dni prostor. Preostanek se projicira kot Labbeov \xc5\xbeelod\xc4\x8dni trikotnik. Od velike krivine \xc5\xbeelodca poteka velik dvojni del drobovne potrebu\xc5\xa1nice (visceralnega peritoneja), imenovan pe\xc4\x8da ali veliki omentum. Vhod v \xc5\xbeelodec omejuje spodnji po\xc5\xbeiralnikov sfinkter, izhod iz njega pa pilori\xc4\x8dni sfinkter. Oba sfinktra nadzorujeta prostornino hrane v njem._NEWLINE_\xc5\xbdelodec je obkro\xc5\xbeen s parasimpati\xc4\x8dnimi (stimulativnimi) in simpati\xc4\x8dnimi (inhibitornimi oziroma zaviralnimi) pleksusi (mre\xc5\xbeami krvnih \xc5\xbeil in \xc5\xbeivcev), ki uravnavajo aktivnost izlo\xc4\x8danja \xc5\xbeelod\xc4\x8dnih izlo\xc4\x8dkov in gibanja mi\xc5\xa1ic._NEWLINE_Kapaciteta \xc5\xbeelodca sicer zna\xc5\xa1a pribli\xc5\xbeno 2,5 litra teko\xc4\x8dine. Pri odraslih ljudeh spro\xc5\xa1\xc4\x8den prazen \xc5\xbeelodec obsega volumen okoli 75 mililitrov. Obi\xc4\x8dajno se raz\xc5\xa1iri, ko vsebuje pribli\xc5\xbeno en liter hrane. Pri novorojen\xc4\x8dku lahko \xc5\xbeelodec shrani le okoli 30 militrov hrane.\n_START_SECTION_\nPrekrvitev\n_START_PARAGRAPH_\nArterijsko arkado male \xc5\xbeelod\xc4\x8dne krivine gradita leva in desna \xc5\xbeelod\xc4\x8dna arterija (arteria gastrica sinistra in arteria gastrica dextra). Leva poteka po zgornjem delu, desna pa po spodnjem delu. Zdru\xc5\xbeita se na predelu \xc5\xbeelodca, imenovanem angularna incizura \xc5\xbeelodca (incisura angularis gastris)._NEWLINE_Arterijsko arkado velike \xc5\xbeelod\xc4\x8dne krivine gradita leva in desna gastroepiploi\xc4\x8dna arterija (drugo ime je gastroomentalna arterija). Leva je veja vrani\xc4\x8dne arterije, desna pa je veja arterije za \xc5\xbeelodec in dvanajstnik._NEWLINE_\xc5\xbdelod\xc4\x8dni svod prekrvujejo kratke \xc5\xbeelod\xc4\x8dne arterije (arteriae gastricae breves), ki so veje vrani\xc4\x8dne arterije. Te skupaj z levo \xc5\xbeelod\xc4\x8dno arterijo oskrbujejo tudi kardijo._NEWLINE_Zadnja stena \xc5\xbeelodca je v neposredni bli\xc5\xbeini vrani\xc4\x8dne arterije (arteria lienalis). Krvavitev iz nje v primeru predrtja razjede zadnje stene \xc5\xbeelodca se lahko kon\xc4\x8da s smrtjo.\n_START_SECTION_\nPrebava\n_START_PARAGRAPH_\nV \xc4\x8dlove\xc5\xa1kem prebavnem sistemu bolus (majhna zaokro\xc5\xbeena masa pre\xc5\xbeve\xc4\x8dene hrane) vstopi v \xc5\xbeelodec iz po\xc5\xbeiralnika preko spodnjega po\xc5\xbeiralnikovega sfinktra. \xc5\xbdelodec izlo\xc4\x8da proteaze (encime, kot je pepsin, ki prebavljajo beljakovine) in klorovodikovo kislino, ki ubija ali zavira bakterije in zagotavlja kisel pH (vrednost okoli 2) za delovanje proteaz. Mi\xc5\xa1i\xc4\x8dne kontrakcije \xc5\xbeelod\xc4\x8dne stene zmanj\xc5\xa1ajo prostornino \xc5\xbeelod\xc4\x8dnega svoda in pripomorejo k pretvorbi bolusa v delno razgrajeno hrano. Ta po\xc4\x8dasi prehaja skozi pilori\xc4\x8dni sfinkter naprej v dvanajstnik, kjer se za\xc4\x8dne ekstrakcija hranilnih snovi. Dol\xc5\xbeina prebavljanja hrane je odvisna od koli\xc4\x8dine in vsebine obroka, na\xc4\x8deloma pa \xc5\xbeelodec prebavi hrano med \xc5\xa1tiridesetimi minutami in nekaj urami. Povpre\xc4\x8den \xc4\x8dlove\xc5\xa1ki \xc5\xbeelodec lahko zadr\xc5\xbei okoli liter hrane._NEWLINE_\xc5\xbdelod\xc4\x8dni sok vsebuje tudi pepsinogen. Klorovodikova kislina aktivira to neaktivno obliko encima v aktivno obliko, to je pepsin. Ta razgrajuje beljakovine v polipeptide.\n_START_SECTION_\nZgodovina\n_START_PARAGRAPH_\nV strokovnih krogih so se kar nekaj \xc4\x8dasa ukvarjali z vpra\xc5\xa1anjem, ali je kardija (prehod med po\xc5\xbeiralnikom in \xc5\xbeelodcem) del \xc5\xbeelodca, del po\xc5\xbeiralnika ali samostojna entiteta. Sodobni kirur\xc5\xa1ki in drugi medicinski u\xc4\x8dbeniki se sedaj strinjajo, da je kardija del \xc5\xbeelodca.\n_START_SECTION_\nEtimologija\n_START_PARAGRAPH_\nSlovenska beseda izhaja iz praslovanske osnove *\xc5\xbeel\xc7\xab\xcc\x8bd\xd1\x8c \xe2\x80\x9b\xc5\xbeelodec\xe2\x80\x99, kar pa verjetno ni sorodno z enakozvo\xc4\x8dnico s pomenom \xe2\x80\x9b\xc5\xbeelod\xe2\x80\x99._NEWLINE_Angle\xc5\xa1ko poimenovanje za \xc5\xbeelodec \xe2\x80\x93 stomach \xe2\x80\x93 izhaja iz latinske besede stomachus, ki izvira iz gr\xc5\xa1kega stomachos (\xcf\x83\xcf\x84\xcf\x8c\xce\xbc\xce\xb1\xcf\x87\xce\xbf\xcf\x82). Ta je nastala iz besede stoma (\xcf\x83\xcf\x84\xcf\x8c\xce\xbc\xce\xb1), ki pomeni usta. Gr\xc5\xa1ka beseda gaster, ki se prav tako uporablja v medecini kot predpona za poimenovanja, povezana z \xc5\xbeelodcem, pa pomeni trebuh.'